Colette L. Brix (DF), 2010-01-22:
Dette lovforslag har været heftigt diskuteret, siden økonomi- og erhvervsministeren i starten af august måned sidste år kom med regeringens udspil.
Nu er vi så endelig fremme ved målstregen, hvor der er fremsat et gennemarbejdet lovforslag.
Lukkeloven er om noget en ting, der kan sætte sindene i kog, ikke mindst når vi liberaliserer loven.
Det er også sket denne gang, men det blev faktisk aftalt for 5 år siden, i 2005, da vi sidst reviderede loven, at den skulle til gennemsyn for yderligere liberaliseringer og åbninger.
Sidst var det Dansk Folkeparti og regeringen, som stemte lovforslaget hjem, og det bliver det måske også denne gang, selv om det da kunne være rart med lidt bredere opbakning.
Fra mange sider blev det opfattet som en katastrofe, at forbrugerne skulle have mulighed for at købe ind på søndage.
Argumenterne var lige fra, at danskerne burde sidde på kirkebænken, til, at det var synd for de ansatte i butikkerne, at de skulle på arbejde på en søndag.
Når vi så kigger lidt tilbage, tror jeg, at de fleste vil sige, at de er glade for, at vi også kan vælge at købe ind på de søndage, hvor lukkelovsreglerne ikke gælder.
Kirkegangen er jo de fleste steder slut kl. 11.00, og mange familier føler det afslappende og mindre stressende, at der kan handles ind på søndage, hvis man f.eks. skal en tur omkring et byggemarked eller skal købe havemøbler.
Jeg tror også, at mange hellere vil arbejde på en søndag frem for at gå arbejdsløse.
Det er jo lidt ligesom med broerne.
Når der planlægges og bygges, er der en modstand, men de fleste ender jo med at holde af dem og vil ikke undvære dem, når de først er opført.
Der er heller ikke tvivl om, at der igen vil være kritiske røster, når vi i to omgange lukker op for, at butikkerne kan holde mere åbent.
For det første er det jo et valg.
Butikkerne skal ikke holde åbent.
Det er en mulighed, vi giver dem.
For det andet ved vi bl.a. fra Økonomi- og Erhvervsministeriets undersøgelse af forbrugernes anvendelse af lukkeloven, at især børnefamilier i byerne efterlyser flere muligheder for at handle ind på lukkedage.
En yderligere udvidelse af åbningstiderne vil gavne en del fortravlede småbørnsfamilier.
Nogle vil sikkert sige, at ikke alle efterlyser en yderligere udvidelse af åbningstiderne, men går vi efter den laveste fællesnævner, sætter vi jo hele samfundsudviklingen i stå.
For det tredje kan vi se af ministeriets analyse af detailhandelen, der kom i oktober sidste år, at der mangler konkurrence i dagligvarehandelen.
Her vil mere liberalisering kunne øge konkurrencen og dermed være med til at holde priserne i ave.
Så er der kritikken fra de ansatte i butikkerne.
For øjeblikket stiger arbejdsløsheden – desværre – med over 5.000 personer om måneden.
Alene inden for HK – det er jo de butiksansattes arbejdsløshedskasse – er ledigheden blevet fordoblet i løbet af 2009 fra lidt over 5.000 personer til 10.000 personer.
Erfaringerne viser, at den samlede omsætning stiger, jo mere forbrugervenlige åbningstiderne er.
Samtidig er omsætningen også lavere pr. ansat, jo længere tid butikkerne har åbent.
Det betyder jo alt andet lige flere butiksansatte, i forhold til at butikkerne f.eks. må have åbent færre timer.
Med andre ord skaber en mere liberaliseret lukkelov grundlag for, at butikkerne kan have flere ansatte, og det synes vi er positivt.
Med disse bemærkninger skal jeg sige, at Dansk Folkeparti støtter forslaget.